recursal/SuperWikiNEXT-32B huggingface dataset:
**תומאס דיקסון קוק** (נולד ב-31 ביולי 1941) הוא פרופסור אמריטוס לסוציולוגיה באוניברסיטת נורת'ווסטרן ועמית אמריטוס במכון לחקר מדיניות באוניברסיטה זו. במכון זה בעבר החזיק בקתדרה ע"ש ג'ואן וסרפטה הריסון לחקר אתיקה וצדק. בשנת 2014, הוא הפך לעמית בכיר ב-Mathematica Policy Research, מכון מחקר וייעוץ מדיניות מבוסס נתונים.

השכלה
-----

בשנים 1959–1963 למד תואר BA בגרמנית ובצרפתית באוניברסיטת אוקספורד. לאחר סיום לימודי התואר הראשון המשיך ל-MA בסוציולוגיה באוניברסיטת סארלנד (University of the Saar) בגרמניה, את לימודי ה-MA סיים בשנת 1964. לאחר מכן המשיך לאוניברסיטת סטנפורד שם למד לתואר דוקטורט בחקר התקשורת במשך ארבע שנים עד 1967.

פרסים והוקרה
------------

קוק קיבל את פרס מירדאל למדע מאגודת ההערכה האמריקאית (American Evaluation Association) ב-1982 ואת פרס דונלד קמפבל למתודולוגיה חדשנית מארגון מדעי המדיניות ב-1988. בשנים 1997–1998 היה עמית במרכז ללימודים מתקדמים במדעי ההתנהגות באוניברסיטת סטנפורד. בשנת 2000, נבחר כעמית באקדמיה האמריקאית לאמנויות ומדעים, והפך ב-2002 לחבר באקדמיה האמריקאית למדעי המדינה והחברה.

בשנת 2012 הוא קיבל את פרס פיטר ה. רוסי עבור תרומה ייחודית לתיאוריה או ליישום הערכת תוכניות מהאגודה לניהול ולניתוח מדיניות ציבורית.

קישורים חיצוניים
----------------

* תומאס די קוק, באתר גוגל סקולר

הערות שוליים
------------

1. ↑   Mark, Melvin M.; Caracelli, Valerie; McNall, Miles A.; Miller, Robin Lin (2017-08-29). "The Oral History of Evaluation". American Journal of Evaluation (באנגלית). 39 (2): 290–304. doi:10.1177/1098214017720066. ISSN 1098-2140.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273663605171
* BNE: XX1058127
* CiNii: DA01387620
* GND: 136004725
* ISNI: 0000 0001 1623 1741
* LCCN: n79091846
* NKC: mub20201072333
* NTA: 068115040
* SUDOC: 075137321
* VIAF: 38196811
* WorldCat: lccn-n79091846

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תומאס די קוק"**.
**קלייד ויין לי** (באנגלית: **Clyde Wayne Lee**; נולד ב-14 במרץ 1944) הוא כדורסלן עבר אמריקאי, אשר שיחק בליגת ה-NBA בין השנים 1966–1976. בעונת 1967/1968 השתתף במשחק האולסטאר של ה-NBA כשחקן סן פרנסיסקו ווריורס, ולאורך 10 עונותיו בליגה רשם ממוצעים כוללים של 7.7 נקודות ו-10.3 ריבאונדים למשחק.

קריירת מכללות
-------------

לי נולד בנאשוויל שבטנסי, ובין השנים 1962–1966 למד באוניברסיטת ואנדרבילט. בעונתו השנייה בקבוצת הכדורסל של האוניברסיטה, 1964/1965, הוביל אותה לשלב רבע גמר טורניר אליפות המכללות (NCAA Elite Eight), לראשונה בתולדותיה. במשחק רבע הגמר מול אוניברסיטת מישיגן הצטיין עם 28 נקודות ו-20 ריבאונדים, אך קבוצתו הפסידה בתוצאה 85–87. בעונת 1965/1966 זכה בתואר שחקן העונה של מחוז SEC בפעם השנייה ברציפות, ונבחר לחמישיית העונה בליגת המכללות (First-team All-American). לאורך 3 עונותיו בליגת המכללות העמיד ממוצעים כוללים של 21.4 נקודות ו-15.5 ריבאונדים למשחק.

קריירת משחק מקצועית
-------------------

בדראפט ה-NBA‏ 1966 נבחר לי על ידי קבוצת סן פרנסיסקו ווריורס בבחירה השלישית, אחרי קאזי ראסל ודייב בינג. בעונת הרוקי שלו העפיל עם הווריורס לגמר ה-NBA, אולם קבוצתו הפסידה בסדרת הגמר מול פילדלפיה 76', בתוצאה 2–4. בעונת 1967/1968 הפך לשחקן חמישייה קבוע, רשם ממוצעים של 11.9 נקודות ו-13.9 ריבאונדים למשחק, ונבחר להשתתף במשחק האולסטאר במקומו של חברו לקבוצה נייט ת'ורמונד הפצוע, לצדם של שחקני הווריורס רודי לרוסו וג'ים קינג. בפלייאוף של אותה עונה הודחה סן פרנסיסקו בסדרת גמר המערב, על ידי לוס אנג'לס לייקרס. בשש העונות הבאות המשיך לי להציג יכולת טובה עם הווריורס, ולאורך התקופה תרם 8.1 נקודות ו-11.1 ריבאונדים למשחק.

לקראת עונת 1974/1975 הועבר בטרייד לאטלנטה הוקס, ולאחר תשעה משחקים במדיה הועבר בטרייד נוסף לפילדלפיה 76', בתמורה לטום ואן ארסדייל. בשתי עונותיו בפילדלפיה רשם 4.8 נקודות ו-7.6 ריבאונדים בממוצע למשחק, ובסיום עונת 1975/1976 פרש ממשחק, בגיל 32.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. 1 2  סטטיסטיקות המשחק של לי ב-NBA, באתר basketball-reference.com
2. ↑  סטטיסטיקות המשחק בין ואנדרבילט למישיגן, באתר sports-reference.com
3. ↑  סטטיסטיקות המכללות של לי, באתר sports-reference.com
4. ↑  רשימת הנבחרים בדראפט 1966, באתר basketball-reference.com
5. ↑  קלייד לי נשלח בטרייד לפילדלפיה, באתר הניו יורק טיימס, 9 בנובמבר 1974
**תומאס גרגורי** (באנגלית: **Thomas Gregory**; נולד ב-10 בנובמבר 1995), המוכר בשם הבמה **טום גרגורי** (באנגלית: **Tom Gregory**), הוא זמר-יוצר אנגלי.

ביוגרפיה
--------

### ראשית חייו

טום גרגורי נולד בבלקפול, אנגליה, הממלכה המאוחדת. בילדותו הוא ציין שההשראות המוזיקליות שלו היו קין, The La's (אנ'), ואן ריפאבליק ופיניקס (אנ'). הוא למד בבית הספר רוסאל.

### קריירה

ב-2013, הוא עשה אודישן בעונה השנייה של *The Voice UK*, אך לא העפיל לשלבים המתקדמים.

ב-2015, הוא הופיע בסדרה הטלוויזיה סוג א', בתפקיד של לוק טיילור, החבר של רבקה יוז ואח למחצה של הדמות הראשית, ג'ו יוז.

אחרי מספר שנים של עבודה במשרה חלקית וטיולים ברחבי הממלכה המאוחדת וגרמניה, הוא הוחתם אצל קונטור רקוקדס (אנ') ב-2017. בהמשך השנה, הוא הוציא את הסינגל הראשון שלו, "Run to You". הוא הופיע מספר פעמים בגרמניה, והופיע כהופעת חימום בהופעה של להקת הפופ רוק הנורווגית, א-הא ב-2018.

ב-2020, הוא הוציא את הסינגל "Fingertips". הסינגל הגיע, בשיאו, למקום ה-24 באוסטריה, למקום ה-72 בצרפת, למקום ה-33 בגרמניה ולמקום ה-49 בשווייץ. בהמשך השנה, הוא הוציא, בשיתוף פעולה עם VIZE, את הסינגל "Never Let Me Down". הסינגל הגיע, בשיאו, למקום הרביעי באוסטריה, למקום ה-192 בצרפת, למקום השמיני בגרמניה, למקום הראשון בפולין, ולמקום ה-12 בשווייץ. בהמשך השנה, הוא הוציא את הסינגל "Rather Be You". הסינגל הגיע, בשיאו, למקום ה-49 בצרפת ולמקום ה-53 בשווייץ. ב-18 בספטמבר 2020, הוא הוציא את אלבום האולפן הראשון שלו, *Heaven in a World So Cold*.

ב-2021, הוא הוציא את הסינגל "River". הסינגל הגיע, בשיאו, למקום ה-52 באוסטריה, למקום ה-47 בגרמניה, ולמקום ה-65 בשווייץ.

דיסקוגרפיה
----------

### אלבומי אולפן

* 2020: *Heaven in a World So Cold*

פילמוגרפיה
----------

* 2015: סוג א' בתפקיד לוק טיילור

קישורים חיצוניים
----------------

ויקישיתוף מדיה וקבצים בנושא **טום גרגורי** בוויקישיתוף
* 

* אתר האינטרנט הרשמי של טום גרגורי (באנגלית)
* טום גרגורי, ברשת החברתית פייסבוק

* טום גרגורי, ברשת החברתית אקס (טוויטר)

* טום גרגורי, ברשת החברתית אינסטגרם

* טום גרגורי, סרטונים בערוץ היוטיוב

* טום גרגורי, במסד הנתונים הקולנועיים IMDb (באנגלית)

* טום גרגורי, באתר אייטונס (באנגלית)

* טום גרגורי, באתר ספוטיפיי

* טום גרגורי, באתר סאונדקלאוד (באנגלית)

* טום גרגורי, באתר Last.fm (באנגלית)

* טום גרגורי, באתר AllMusic (באנגלית)

* טום גרגורי, באתר MusicBrainz (באנגלית)

* טום גרגורי, באתר דיזר

* טום גרגורי, באתר Yandex.Music (ברוסית)

* טום גרגורי, באתר Discogs (באנגלית)

* טום גרגורי, באתר Songkick (באנגלית)

* טום גרגורי, באתר Genius

הערות שוליים
------------

1. ↑  "International Piano Academy". *Rossall School*. Rossall School. ארכיון מ-2021-06-28. נבדק ב-22 ביוני 2021. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17923050c (data)
* GND: 1166868931
* ISNI: 0000 0004 6605 145X
* MusicBrainz: 80cb960d-93e7-4feb-b3d2-b9c871403e66
* VIAF: 1913153716400658820003
* WorldCat: viaf-1913153716400658820003

 |
**פליקס אנטואן צ'יסקדי צ'ילומבו** (בצרפתית: **Félix Antoine Tshisekedi Tshilombo**; נולד ב-13 ביוני 1963) הוא פוליטיקאי קונגולזי ונשיא הרפובליקה הדמוקרטית של קונגו מאז 25 בינואר 2019. הוא כיהן כיושב ראש מפלגת "איגוד למען דמוקרטיה ותהליך סוציאלי" (אנ') (UDPS), מפלגת האופוזיציה הגדולה והוותיקה ביותר ברפובליקה הדמוקרטית של קונגו.

פליקס הוא בנו של אטיין צ'יסקדי, שכיהן בעבר שלוש פעמים כראש ממשלת זאיר (שמה הקודם של הרפובליקה הדמוקרטית של קונגו) ושמילא במהלך תקופה את התפקיד של יושב ראש האופוזיציה.

ביוגרפיה
--------

### ראשית חייו

צ'יסקדי נולד בליאופולדוויל ב-1 ביוני 1963 למרתה ואטיאן – לימים ראש ממשלת זאיר. אביו הוא ממוצא לובה, קבוצה אתנית מעמי הבנטו. בנעוריו חי חיי תענוגות בעיר הבירה. כשאביו הקים את מפלגת האופוזיציה UPDS בראשית שנות השמונים בהתנגדותו למובוטו ססה סקו, נאלץ צ'יסקדי להתלוות לאביו למעצר בית בעיר הולדתו במרכז קאסאי. מהלך זה גם אילץ את פליקס לסיים את לימודיו. בשנת 1985 אישר מובוטי לו, לאימו ולאחיו לעזוב את קאסאי. לאחר מכן הלך פליקס להשתקע בבריסל, בלגיה, שם עבד בעבודות מזדמנות, נהנה מחיי הלילה התוססים והפך לפעיל מטעם UDPS. בצעירותו גר בישראל בקיבוץ להב שבנגב, במסגרת תוכנית של המרכז לשיתוף פעולה בינלאומי במשרד החוץ הישראלי.

### דרכו הפוליטית

בשלהי 2008 מונה צ'יסקדי למזכ"ל מפלגת UDPS לענייני חוץ. בנובמבר 2011 קיבל מושב באספה הלאומית של קונגו, כשהוא מייצג את העיר מבוי-מאי במחוז קאסאי מזרח.

במאי 2013 סירב לקבלת תפקיד של יועץ בוועדת הבחירות המרכזית באומרו שאינו רוצה להשהות את מהלך פעילותו הפוליטית, שכן ועדת הבחירות אינה ממנה חברים אשר חברים במרחב הפוליטי.

בנובמבר 2016 מונה צ'יסקדי לסגן מזכ"ל UDPS. ב-31 במרץ 2018 נבחר להנהגת המפלגה לאחר מות אביו ב-1 בפברואר 2017. עוד באותו היום, נבחר על ידי מפלגתו להיות מועמד לנשיאות הרפובליקה הדמוקרטית של קונגו בבחירות שהתקיימו ב-30 בדצמבר 2018.

ב-10 בינואר 2019 הוכרז כי צ'יסקדי נבחר לנשיא הרפובליקה הדמוקרטית של קונגו. הוא הביס את מנהיגי האופוזיציה האחרים, מרטין פיולו ועמנואל רמזאני שדארי, אשר נתמכו על ידי הנשיא הקודם ז'וזף קבילה שכיהן כנשיא במשך 18 שנה. אולם יריבו של צ'יסקדי בבחירות - פיולו, וכמו כן הכנסייה הקתולית, דחו את התוצאות בטענם כי חלק מהקולות זויפו, וכי לפי תוצאות ספירת הקולות מטעם הכנסייה הקתולית, יריבו של צ'יסקדי הוא המנצח בבחירות.

קישורים חיצוניים
----------------

ויקישיתוף מדיה וקבצים בנושא **פליקס צ'יסקדי** בוויקישיתוף
* 

* אתר האינטרנט הרשמי של פליקס צ'יסקדי
* פליקס צ'יסקדי, ברשת החברתית אקס (טוויטר)
* אתר למנויים בלבד האיש שאף אחד בארצו לא האמין שייבחר, הושבע לנשיא קונגו, באתר הארץ, 24 בינואר 2019

הערות שוליים
------------

1. ↑  Congo Opposition Leaders Mull Unity Candidate for Delayed Vote, Bloomberg (באנגלית)
2. ↑  **Zaire: Predicament and Prospects**, Williame, Jean-Claude, 1997, עמ' 3, מסת"ב 0-7881-7042-2
3. ↑  Herzog welcomes DRC President Félix Tshisekedi to Israel, באתר ג'רוזלם פוסט, 27 באוקטובר 2021
4. ↑  אתר למנויים בלבד אי-פי, רויטרס, בניגוד לציפיות, מועמד האופוזיציה בקונגו ניצח בבחירות לנשיאות, באתר הארץ, 10 בינואר 2019
5. ↑  קונגו: אחד ממועמדי האופוזיציה הוכרז מנצח, אך יריבו טוען להפיכה, באתר וואלה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1175109029
* LCCN: n2019062329
* VIAF: 5333154741650853110001
* WorldCat: viaf-5333154741650853110001

 |
**חומצת שתן** (בלועזית: **חומצה אוּרית**; באנגלית: **Uric Acid**) היא תרכובת אורגנית של פחמן, חנקן, חמצן ומימן. נוסחתה: **C5H4N4O3**.

חומצת שתן היא פורין, והיא קרובה מאוד במבנה לגואנין, לאדנין ולקפאין. זהו תוצר סופי משני של תהליך פירוק ה-DNA. החומצה מופרשת בכמויות קטנות דרך השתן. אצל בעלי חיים, בייחוד אצל עופות, החומצה היא תוצר יותר משמעותי של תהליכים אלו ולכן הם מפרישים אותה בצואה. ריכוז החנקן הגבוה שבה הוא אחד הגורמים לכך שצואת עופות הים, גואנו, היא חומר דישון מבוקש.

עודף חומצת שתן בדם בבני אדם
---------------------------

בני אדם רבים סובלים מעודף חומצת שתן בדם או היפריוריסמיה. במצב זה - רמת חומצת השתן בדם גבוהה מרמת חומצת השתן הנפלטת מן הגוף. עודף זה גורם אצל בני אדם להופעת מחלת השיגדון (גאוט). במחלה זו מצטברים העודפים של חומצת השתן בפרקים או בכליות תוך שהם יוצרים לאורך זמן דלקת מפרקים ואבנים בכליות.

עודף חומצת שתן בדם נוצר עקב אכילת מזונות עתירי פורינים כגון כבד, אנשובי, מקרל, אפונה ובירה. כמו כן החומרים קפאין, ניקוטין, אלכוהול ואספירין נוטים להעלות את רמת חומצת השתן בדם. על אף הקשר של עודף חומצת שתן לקפאין, נראה שצריכה מתונה של קפה יכולה להוריד את הסיכון לשיגדון.

מחקר שנערך באוניברסיטת ג'ונס הופקינס מצא כי לקיחת כדורי ויטמין סי מסייעת בהורדת רמת חומצת השתן בדם. כמו כן, רופאים ממליצים על שינוי הדיאטה לדיאטה נמוכת פורינים, שתייה מרובה של מים ואף שתית תמיסת סודה לאפיה למנוע את התגבשות חומצת השתן בפרקים.

קישורים חיצוניים
----------------

ויקישיתוף מדיה וקבצים בנושא **חומצת שתן** בוויקישיתוף
* חומצת שתן, באתר אנציקלופדיה בריטניקה (באנגלית)
* חומצת שתן, דף שער בספרייה הלאומית

הערות שוליים
------------

1. 1 2  NIst Chemistry Webbook
2. ↑  חומצת שתן בדם - אתר מדליין (באנגלית)
3. ↑  The Coffee and Gout Connection: Helpful or Harmful?, Healthline (באנגלית)
4. ↑  The effects of vitamin C supplementation on serum concentrations of uric acid: results of a randomized controlled trial.
5. ↑  How to Lower Uric Acid Levels Naturally In 3 Simple Steps

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529762005171
* BnF: cb12282853q (data)
* GND: 4159149-5
* LCCN: sh85141398
* NDL: 00568751
* NKC: ph520079

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
הרב **יעקב שלמה בן אראווי** ("Iacob Salomo ben Aravi" או "Shlomo ibn Arvay", המכונה גם "Solomon ben Aroio"‏, 1549–1629) היה הרב הראשון של יהודי יאשי, אז בנסיכות מולדובה.

קורות חיים
----------

בן ערבי נולד כנראה בתימן, הגיע ליאשי בשנת 1589 וכיהן בה במשך 40 שנים. לפי מקורות אחרים מוצאו ממשפחת **ארביב** מסלוניקי ומוצא המשפחה מעורב, איטלקי וצפון אפריקאי. בן ערבי אף עסק ברפואה ולפי דעתם של היסטוריונים מסוימים היה רופאו של נסיך מולדובה[דרוש מקור]. הוא עסק בלימודי הקבלה והיה בקי בפילוסופיה של אבן רושד. שמו נודע הודות לתלמידו רבי יוסף שלמה דלמדיגו (Josef S. Del Medigo), שביקר אצלו בסביבות שנת 1619, התרשם מידיעותיו ונשאר ללמוד אצלו רפואה וקבלה במשך 11 שנים.
תלמידו של הרב דלמדיגו כתב עליו כך: "איש אלקים קדוש הרופא כמה"ר שלמה ן' ארואי, שהוא היה עסוק בחכמת הקבלה יותר ממ' שנה וחיבר ספרים בה".

בן ערבי כתב ספרים על הקבלה ובזקנתו עלה לארץ ישראל והתיישב בצפת. אף אחד מכתביו לא שרד.

לקריאה נוספת
------------

* Evreii din România în texte istoriografice "יהודי רומניה בטקסטים היסטוריוגרפיים", הוצאת הספר, בוקרשט, 2004. (ברומנית)
* Contribuția evreilor din România la cultură și civilizație "תרומת יהודי רומניה לתרבות וציוויליזציה", הפרק על הרפואה שנכתב על ידי פרופסור גאורגה ברטסקו, הוצאת הספר, בוקרשט, 2004. (ברומנית)
* Prezențe rabinice în perimetrul românesc "נוכחויות רבניות במרחב הרומני", מאת ברוך טרקטין ולוציאן-זאב הרשקוביץ', הוצאת HASEFER, בוקרשט, 2008. (ברומנית)

קישורים חיצוניים
----------------

* פנקסי קהילות: יאשי (באנגלית)
* אתר הקהילה היהודית הרומנית (ברומנית)

הערות שוליים
------------

1. ↑  היהודים ברומיניא, המליץ, 8 במאי 1888
**פחר אל-ניסא זייד** (בערבית: **الأميرة فخر النساء زيد**; 1901, איסטנבול - 5 בספטמבר 1991, עמאן) הייתה אמנית ממוצא טורקי ששילבה ביצירתה השפעות מוסלמיות וביזנטיות מהמזרח עם אמנות אבסטרקטית מערבית.

קורות חיים
----------

פחר אל-ניסא זייד נולדה ב-1901, באיסטנבול. למשפחת אצולה עות'מאנית. אביה מוהמד שאקיר פאשה היה איש צבא ודיפלומט, צלם והיסטוריון. אמה סארה איסמט הנים הייתה ילידת כרתים. דודה, אחי אביה, ג'בט פאשה היה וזיר גדול.
היא התחנכה בבית הספר של מנזר נוטרדאם דה סיון, ובמוסד פרטי לנערות. הייתה מהנשים הראשונות שהתקבלו לאקדמיה לאמנויות היפות של איסטנבול. בהמשך למדה באקדמיה רנסון (Académie Ranson) בפריז.
  
ב-1920 נישאה לסופר איזט מלי דוורים. בנשואים אלו נולדו בנה האמן נז'ד דוורים ובתה השחקנית שירין דוורים.
  
ב-1933 נישאה לבעלה השני הנסיך זייד בן חוסיין, אחיו של פייסל הראשון, מלך עיראק, שהיה אז שגריר עיראק בטורקיה. בנשואים אלו נולד בנה הנסיך רעאד. בעלה השני נפטר ב-1970.
  
ב-1975 עברה לגור בעמאן.
  
נפטרה בעמאן ב-5 בספטמבר 1991, היא קבורה במאוזוליאום המלכותי בעמאן.

פעילותה האמנותית
----------------

פחר אל-ניסא זייד שילבה ביצירתה השפעות מוסלמיות וביזנטיות מהמזרח עם אמנות אבסטרקטית מערבית. עבדה בטכניקות שונות: ציורי שמן גדולי מידות, קולאז'ים וויטראז'ים.
  
 היא הייתה מהנשים הראשונות שהתקבלו לאקדמיה לאמנויות היפות של איסטנבול. בהמשך למדה באקדמיה רנסון (Académie Ranson) בפריז.
  
 תערוכת היחיד הראשונה שלה התקיימה באיסטנבול ב-1944. במהלך חייה הציגה בכ-50 תערוכות באירופה, בארצות הברית ובמזרח התיכון.
  
 בעמאן הקימה את האקדמיה לאמנויות יפות של ירדן, הנקראת על שמה.

לקריאה נוספת
------------

* בני ציפר, "מן השטיח אל ההפשטה: פחר אל-ניסא זייד", "הארץ", תרבות וספרות 7 ביוני 2013.
* Shirin Devrim, A Turkish Tapestry, Quartet books, London, 1994

קישורים חיצוניים
----------------

ויקישיתוף מדיה וקבצים בנושא **פחר אל-ניסא זייד** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007380685705171
* BnF: cb13168565w (data)
* GND: 119383349
* ISNI: 0000 0001 1594 5523
* LCCN: n86034887
* RERO: 02-A028781152
* SNAC: w66407m1
* SUDOC: 076918564
* ULAN: 500056373
* VIAF: 10654874
* WorldCat: lccn-n86034887

 |
**ליסה סטול** (בגרמנית שווייצרית: **Lisa Stoll**; נולדה ב-13 באפריל 1996) היא נגנית קרן אלפים שווייצרית מווילכינגן שבקנטון שפהאוזן.

ביוגרפיה
--------

סטול החלה לנגן על חלילית בגיל שש ושנתיים לאחר מכן בקורנית. לאחר שרכשה ניסיון מסוים בניגון כלי נשיפה, עברה בגיל עשר סטול לנגן על קרן האלפים המורכבת יותר מבחינה מוזיקלית.

בספטמבר 2007, השתתפה סטול לראשונה בתחרות סולנים והרכבים של שווייץ המזרחית בזירנאך, שם זכתה במקום הראשון בקטגוריית כלי נשיפה ממתכת עם הקורנית. ב-2008 היא הייתה המשתתפת הצעירה ביותר באותה תחרות, שוב עם הקורית, והגיעה למקום החמישי.

באפריל 2008, העפילה סטול עם קרן האלפים לגמר הארצי של תחרות המוזיקאים הצעירים של שווייץ ה-15 אך לא זכתה. היא אף השתתפה בגמר הארצי של פסטיבל היודל בשווייץ ביוני של אותה שנה והייתה אחת מחמשת הזוכים. בכך היא ושאר הזוכים קיבלו הזדמנות להפיק דיסק משותף בהובלתו של המוזיקאי השווייצרי אלכס אויגסטר. סטול זכתה בפרס חבר השופטים על שיר משלה בגמר תחרות היודל והמוזיקאים הצעירים של שווייץ, שהתקיימה ב-30 באוגוסט 2008 בפריבור.

הפריצה הגדולה של סטול הגיעה בפברואר 2009 עם הופעתה בתוכנית המוזיקה העממית של הטלוויזיה השווייצרית "!Hopp de Bäse". כמעט שבועיים לאחר מכן, סטול הופיעה בשנית בטלוויזיה השווייצרית בתוכנית האירוח של קורט אישבאכר. בנוסף להופעות במה רבות, הופיעה סטול בטלוויזיה ברמה הלאומית והבינלאומית, כולל מופע נוסף ב-"!Hopp de Bäse" ובתוכנית המיוחדת "Menschen 09" וכן ב-Benissimo ו-Musikantenstadl.

בספטמבר 2009, לאחר שסטול העפילה לגמר בתחרות הכישרונות הצעירים Musikantenstadl, היא זכתה גם בתחרויות "Stadlstern" ו-Silvesterstadl בדצמבר אותה שנה עם השיר "ריקוד הפרות" (Tanz der Kühe) (בהלחנת קרלו ברונר). באותו חודש יצא אלבום הבכורה שלה "Alphorn-Liebe", שנכנס לאחר מכן גם למצעד השווייצרי.

דיסקוגרפיה
----------

* Alphorn-Liebe (2009), מקום 42 במצעד השווייצרי.
* Alphornflirt (2011)
* Vo Berg und Tal (2013) (עם הצמד המוזיקלי "Florian & Seppli")
* Alphorn Perlen (2015), מקום 78 במצעד השווייצרי.
* Urchig (2015)
* Gipfelstürmer (2018)
* Spirit of Love (2022), מקום שמיני במצעד השווייצרי.

קישורים חיצוניים
----------------

* 

* אתר האינטרנט הרשמי של ליסה סטול (בגרמנית)
* ליסה סטול, ברשת החברתית פייסבוק

* ליסה סטול, ברשת החברתית אינסטגרם

* ליסה סטול, באתר סאונדקלאוד (באנגלית)

* ליסה סטול, באתר MusicBrainz (באנגלית)
* ליסה סטול, ב-SoundCloud

הערות שוליים
------------

1. ↑  RANGLISTE. (בגרמנית)
2. 1 2 3 4  ליסה סטול, במצעד השווייצרי.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1100321934
* MusicBrainz: 979c7f6e-ad2d-45ae-acfb-5fed69eb0e56
* VIAF: 16146332823718731459
* WorldCat: viaf-16146332823718731459

 |
מֶֽתֶג
**מֶתֶג** (מכונה גם **מאריך**, **מעמיד, גִּעְיָא או** **גַּעְיָא**) הוא סימן דיאקריטי בדמות קו מאונך קטן (◌ֽ) הממוקם תחת אחת מאותיות המילה. בספרי התנ"ך העברי, מטרתו של המֶתֶג לציין הארכת הביטוי של התנועה שאליה הוא נלווה. כתוצאה מהארכה זו נוצרת הטעמה משנית (נחץ) של הברת המתג; וזאת נבדלת ומתוספת על הטעמת מלעיל ומלרע (קרא "**מֶֽ**א**תֶֽ**אג"). בעת החדשה (בעיקר בסידורי התפילה) המתג עשוי לשמש לסימון ההברה המוטעמת, בעיקר כאשר יש להגות אותה בהטעמה מלעילית.

אין להתבלבל בין מתג לבין הטעם המקראי סוף פסוק הדומה לו בצורתו, אך לו תפקיד שונה.

השימוש העיקרי
-------------

שימושו העיקרי של המתג הוא כחלק מטעמי המקרא, אך בניגוד לטעמים שנועדו ללמד על פיסוק המשפט (הפסוק) בצורה נכונה, תפקידו של המתג הוא להאריך במעט את התנועה שמתלווה אליו. מילה קצרה בת שתי הברות אינה זקוקה למתג בדרך כלל, שכן מיקום הטעם של טעמי המקרא מסמן אם היא נקראת מלעיל או מלרע. הצורך במתג קיים לרוב במילה בת שלוש הברות או יותר. במילה כזו, בעיקר כאשר היא מלרעית, עלולות ההברות הראשונות להיקרא במהירות, בצורה שתבליע חלק מהן והן לא יישמעו כיאות. במקרה כזה יבוא מתג תחת אחת ההברות הראשונות, בדרך כלל הראשונה במילה. אזי יידע הקורא להפסיק מעט לפני ההברה הבאה, וכתוצאה מכך היא תישמע היטב כראוי. ההברה שתחתיה המתג הופכת להברה מוטעמת הטעמה משנית, כלומר הטעמה פחות חזקה ביחס להטעמה העיקרית שבמילה.

להלן דוגמאות לשימוש במתג אחד במילה (המתג תחת האות המודגשת): **שַֽׁ**עַטְנֵז, לִרְ**צֹֽ**נְכֶם, **תֹּֽ**אכְלֶנּוּ. במילה שעטנז למשל, יקרא הקורא את ההברה הראשונה - "שַ" - מעט יותר ארוכה מאלו שאחריה, אך פחות ארוכה מן ההברה האחרונה - "נֵז" - המוטעמת.

במילה ארוכה במיוחד ניתן למצוא שני מתגים. לדוגמה: **מֹֽ**שְׁ**בֹֽ**תֵיכֶם, **וּֽ**לְאֶבְ**יֹֽ**נְךָ.

פעמים רבות בא מתג לפני אחד החטפים, במטרה למנוע חטיפת יתר של ההברה החטופה. כך למשל במילים: **וַֽ**אֲשֶׁר, לְ**אַֽ**הֲבָה, **אַֽ**חֲרֵי, **נַֽ**עֲרָה.

למתג השפעה רבה על הגיית המילה, מלבד ההפסקה הקלה בקריאתה. לעיתים הוא גורם לשווא שאחריו להיקרא כשווא נע, כאשר לולא המתג היה השווא נח. כך למשל במילה "**וּֽ**לְהַבְדִּיל" (בראשית, א', י"ח), או במילה "**וּֽ**בְשָׁכְבְּךָ" (דברים, ו', ז'). בלעדי המתג היה השווא שאחרי השורוק שווא מרחף, ועל ידי המתג - שגרם להפסקה קלה בקריאה - הפך השווא לשווא נע, ככל שווא בראש הברה. (אבל יש לציין שלדעת אחרים, אלה דוגמאות של "מאריך כבדה" והשווא אינו הופך לשווא נע.) 

בעברית ישראלית נשמט המתג מהניקוד המקובל, וכיום אין בו שימוש מלבד לצרכים ליטורגיים.

קוד יוניקוד עבור המתג הוא U+05BD.

כסימן הטעמה
-----------

שימוש נוסף למתג קיים בעיקר בסידורי התפילה. נהוג לסמן את ההברה המוטעמת במילה על ידי הוספת מתג תחת ההברה. בחלק מהסידורים מסמנים רק את המילים שהטעמתן היא מלעילית, וזאת עקב העובדה שרובן של המילים הן מלרעיות ואין צורך לסמן את הטעמתן. חלק מהמילונים (כגון מילון אבן שושן ורב מילים) מסמנים את ההברה המוטעמת באמצעות מתג במילים מלעיליות.

ראו גם
------

* טעמי המקרא
* נסוג אחור

לקריאה נוספת
------------

* ישראל ייבין, **המסורה למקרא**, ירושלים ה'תשס"ג, עמ' 209–226

הערות שוליים
------------

1. ↑  Saying Shema Better, Orthodox Union, ‏2009-10-28 (באנגלית)
2. ↑  אמיר אלישע אהרוני, אז איך נציין את מקום הטעם, באתר הזירה הלשונית, ‏2 בדצמבר 2020.
**קרטיס רואו הבן** (באנגלית: **.Curtis Rowe, Jr**; נולד ב-2 ביולי 1949) הוא כדורסלן עבר אמריקאי, אשר שיחק בליגת ה-NBA בין השנים 1971–1979. בעונת 1975/1976 נבחר להשתתף במשחק האולסטאר של ה-NBA כשחקן דטרויט פיסטונס, ולאורך 8 עונותיו בליגה רשם ממוצעים כוללים של 11.6 נקודות, 7.2 ריבאונדים ו-1.6 אסיסטים למשחק.

קריירת מכללות
-------------

רואו נולד בעיר בסמר שבאלבמה, ובין השנים 1967–1971 למד באוניברסיטת קליפורניה בלוס אנג'לס ("UCLA"). בעונתו הראשונה בקבוצת הכדורסל של האוניברסיטה, 1968/1969, היה אחד משחקניה המובילים בזכייתה בטורניר אליפות המכללות, לצדם של לו אלסינדור וסידני ויקס. לאורך אותה עונה קלע 12.9 נקודות והוריד 7.9 ריבאונדים בממוצע למשחק, ובסיומה נבחר לחמישיית העונה של מחוז Pac-12, יחד עם אלסינדור.

לקראת עונת 1969/1970 עזב אלסינדור ל-NBA, והצטרף ל-UCLA הרכז הנרי ביבי. בשתי העונות הבאות הובילו רואו, ויקס וביבי את הקבוצה לשתי זכיות נוספות בטורניר המכללות, תחת המאמן ג'ון וודן; בגמר עונת 1970 גברה UCLA על אוניברסיטת ג'קסונוויל בתוצאה 80–69, ובגמר עונת 1971 גברה על אוניברסיטת וילאנובה בתוצאה 68–62. בכך זכתה הקבוצה באליפותה החמישית ברציפות, כחלק מ"תור הזהב" שלה במסגרתו זכתה בשבע אליפות רצופות, וב-10 אליפויות תוך 12 שנים. בסיום אותה עונה נבחר רואו לחמישייה השנייה של העונה בליגת המכללות (Second-team All-American).

קריירת משחק
-----------

בדראפט ה-NBA‏ 1971 נבחר רואו בבחירה ה-11, על ידי דטרויט פיסטונס. בכל 5 עונותיו בדטרויט שימש כשחקן חמישייה קבוע, ולאורך התקופה העמיד ממוצעים של 13.3 נקודות ו-8.0 ריבאונדים למשחק. בעונת 1975/1976 נבחר להשתתף במשחק האולסטאר של ה-NBA בפעם היחידה בקריירה, לאחר שרשם ממוצעים של 16.0 נקודות ו-8.7 ריבאונדים למשחק. בעונות 1974 ו-1976 הוביל את הפיסטונס, יחד עם הרכז דייב בינג והסנטר בוב לניר, לשלב חצי גמר המערב בפלייאוף, אך בשני המקרים הפסידה הקבוצה מול שיקגו בולס וגולדן סטייט ווריורס, בהתאמה.

באוקטובר 1976 הועבר לבוסטון סלטיקס כחלק מטרייד בין 3 קבוצות, במסגרתו פול סיילאס (מבוסטון) נשלח לדנוור נאגטס, ורלף סימפסון (מדנוור) נשלח לפיסטונס. ב-3 עונותיו בבוסטון קלע 8.0 נקודות והוריד 5.5 ריבאונדים בממוצע למשחק כשחקן ספסל. בסיום עונת 1978/1979 פרש רואו ממשחק, בגיל 29.

קישורים חיצוניים
----------------

ויקישיתוף מדיה וקבצים בנושא **קרטיס רואו** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של רואו ב-NBA, באתר basketball-reference.com
2. ↑  סטטיסטיקות המכללות של רואו, באתר sports-reference.com
3. ↑  רשימת עונות העבר של UCLA, באתר sports-reference.com
4. ↑  חמישיות העונה בליגת המכללות בין השנים 1970–1979, באתר sports-reference.com
5. ↑  רשימת הנבחרים בדראפט 1971, באתר basketball-reference.com
6. ↑  רואו נשלח בטרייד לבוסטון, באתר הניו יורק טיימס, 21 באוקטובר 1976
מודעה מטעם רבי נפתלי אמסטרדם על אפיית מצות מכונה בשכונת מזכרת משה, 1908
קבר רבי נפתלי אמסטרדם בהר הזיתים
רבי **נפתלי דב אמסטרדם** (ה'תקצ"ב, 1832, סלנט – ה'תרע"ו, 1916,  ירושלים) היה מראשוני תנועת המוסר בליטא, ומגדולי תלמידיו של רבי ישראל מסלנט.

קורות חיים
----------

נולד בעיירה סלנט שבליטא בשנת תקצ"ב. מנערותו התבלט בשקידתו וביראתו, ורבי ישראל סלנטר מסר לידו את בנו לחנכו. למד אצל רבי ישראל סלנטר בבית מדרשו בווילנה ובקובנה, והיה בין התלמידים המיוחדים של רבי ישראל.

לאחר נישואיו סירב לקבל על עצמו רבנות ופתח מאפייה בביתו לפרנסתו, אך רבו רבי ישראל אסר עליו לעבוד בה כפועל פשוט ולכן חיפש משרת רבנות. בשנת 1867 התמנה לרבה של הלסינקי, (לימים בירת פינלנד), בה כיהן כשמונה שנים. במהלך שנת 1870 ניסה לעבור לרבנות נובגורוד, אך הניסיון נכשל והוא שב להלסינקי עד שנת 1875 אז התפטר ושב לקובנה. בקובנה הוא חי בעוני ור' ישראל שלחו לכהן בסנקט פטרבורג כמורה צדק לצד חברו ר' יצחק בלאזר, תפקיד בו כיהן כשנה. לאחר מכן כיהן ברבנות בעיירות יאסווין ואלקסוט, ולבסוף נטש את משרת הרבנות והתמסר להשתלמותו המוסרית.

בשנים אלו פעל להפצת שיטת המוסר בסביבתו, ובמסירת שיחות מוסר בישיבות שיטת המוסר.

בשנת 1906 נפטרה אשתו, ומיד לאחר מכן עזב את קובנה ועלה לארץ ישראל, והתיישב בירושלים, גם בה היה פעיל בהרבצת תורה ומוסר.

רבי נפתלי אמסטרדם נפטר בירושלים בו' באדר ה'תרע"ו (1916) ונטמן בהר הזיתים.

בנו רבי אליעזר לוין שימש כרב בנאדארזין (Nadarzyn) שבפולין.

קישורים חיצוניים
----------------

* 'אמשטרדם, ר' נפתלי ב"ר שלמה', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 29 (ספר יזכור לקהילת ליטא, בספריית העיר ניו יורק, תמונה 1227).

| תנועת המוסר |
| --- |
| אישים | יוסף זונדל מסלנט • ישראל מסלנט • יצחק בלאזר • נפתלי אמסטרדם • אברהם שינקר • הסבא מקלם • הסבא מסלבודקה • הסבא מנובהרדוק • אליעזר גורדון • ירוחם ליבוביץ • יצחק אייזיק שר • אליהו לופיאן • אברהם אליהו קפלן • יחזקאל לוינשטיין • אליהו דסלר |
| ישיבות | ישיבת סלבודקה • תלמוד תורה (קלם) • ישיבת נובהרדוק |
| ערכים נוספים | גדלות האדם • תנועת המוסר (ספר) • משגיח |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299426405171
* ISNI: 0000 0000 6936 4129
* LCCN: no2002095368
* VIAF: 97394048
* WorldCat: viaf-97394048

 |
**שוניתן לימוני** (שם מדעי: *Pomacentrus moluccensis*) הוא מין של דג גרם ממשפחת השוניתיים, אשר חי בשוניות אלמוגים לאורך מערב האוקיינוס השקט לאורך דרום-מזרח אסיה ואוסטרליה באזור הטרופי. הדג תואר למדע ב-1825 בידי החוקר הגרמני פיטר בליקר.

תיאור
-----

דג זה מגיע עד לאורך של 9 ס"מ והוא בעל מבנה מעוגל ומוגבה מעט. ראשו מעט ארוך ועיניו גדולות יחסית, הוא בעל סנפיר גבי נמוך הזקור אחורה והזנב וסנפירי החזה מעוגלים וקטני אונות. כפי ששם הדג מרמז הוא בעל גוון צהוב-לימון ויש לו מספר כתמים כתומים לצד סנפירי החזה.

זהו דג הניזון מפלנקטון ימי ואצות והוא חי סביב האלמוגים בשוניות בקבוצות קטנות. הוא יוצר זוגות בעונת הרבייה והנקבות מטילות ביצים על מצע לצד אלמוג קשיח, עליהם הזכר שומר מטורפים ומאוורר כדי שיקבלו חמצן באמצעות חבטות זנבו. דג זה נטרף בידי כרישים, מספר דקריים והצבעון מהמין *Pseudochromis fuscus* והוא מתגונן מהם באמצעות הסתחררות סביב האלמוגים החדים.

הדג אינו נמצא בסכנת הכחדה בטבע אך התברר שהאוכלוסיות שלו ירדו עקב הלבנת אלמוגים לאורך בתי גידולו.

קישורים חיצוניים
----------------

ויקישיתוף מדיה וקבצים בנושא **שוניתן לימוני** בוויקישיתוף
* שוניתן לימוני, באתר ITIS (באנגלית)
* שוניתן לימוני, באתר NCBI (באנגלית)
* שוניתן לימוני, באתר FishBase (באנגלית)
* שוניתן לימוני, באתר GBIF (באנגלית)

הערות שוליים
------------

1. ↑  שוניתן לימוני באתר הרשימה האדומה של IUCN
**מכבי עירוני בת ים** הייתה קבוצת כדורגל ישראלית מהעיר בת ים, שבשיאה שיחקה בליגה הלאומית. משחקי הבית של הקבוצה נערכו באצטדיון העירוני בת ים שבדרום-מזרח העיר.

הקבוצה נוסדה בשנת 2004 עם איחוד מכבי והפועל בת ים, ופורקה בשנת 2014. בשנת 2018 אוחדו מחלקות הנוער שלה עם הפועל בת ים שהוקמה מחדש, ובשנים 2023-2019 מוזגה עם בית"ר תל אביב לקבוצה מאוחדת שנקראה בית"ר תל אביב בת ים, לאחר פירוק האיחוד אין למועדון קבוצת בוגרים.

היסטוריה
--------

קבוצת **מכבי בת ים** הוקמה בשנת 1947, ובתחילת דרכה שיחקה נגד מספר קבוצות עבריות שפעלו באזור המרכז. בשנת 1951 החלה לשחק במסגרת מסודרת של ההתאחדות לכדורגל ושובצה בליגה ג'. בשנת 1959 העפילה הקבוצה לראשונה לליגה ב', ושיחקה במחוז דרום א' במשך 12 עונות רצופות.

בסיום עונת 1970–1971 (עם המאמן צ'וצ'קו לוי) העפילה הקבוצה לראשונה בתולדותיה לליגה א' (אז הליגה השנייה), שם שרדה עונה אחת וירדה בחזרה לליגה ב' בתום עונת 1971/1972. בעונה שלאחר מכן השלימה ירידת שתי ליגות בשתי עונות וירדה לליגה ג', ובשנים שלאחר מכן התנדנדה בין שתי הליגות התחתונות.

בשנת 2004 התאחדה הקבוצה עם הפועל בת ים, ומאז היא נקראה **מכבי עירוני בת ים**. בעונתה הראשונה של הקבוצה העירונית המאוחדת היא העפילה לליגה א', ושיחקה שם במשך שלוש עונות. בעונת 2007/2008 סיימה במקום הראשון והעפילה לליגה הארצית. ב-22 במאי 2009 הפעילה לליגה הלאומית, לאחר שגברה 3–0 על בני טמרה.

בסיום עונת 2011/2012 נשרה הקבוצה שוב לליגה א'. בקיץ 2014 החליטה הנהלת הקבוצה שלא להירשם לליגה, וקבוצת הבוגרים של המועדון למעשה פורקה.

מחלקת הנוער של המועדון המשיכה לפעול גם לאחר הפירוק, וב-2018 אוחדה עם מחלקות הנוער של הפועל בת ים בחסות העירייה ותחת ניהולו של שחקן העבר פליקס חלפון. הקבוצה המאוחדת נקראה מועדון ספורט בת ים, ושיחקה עונה אחת בליגה ג'.

במאי 2019 אוחדה הקבוצה העירונית המאוחדת עם בית"ר תל אביב, והקבוצה המאוחדת נקראת **בית"ר תל אביב בת ים**. במסגרת האיחוד יעביר המועדון לבת ים את כל פעילותו, כולל מחלקת הנוער, וקבוצת הבוגרים תעבור לשחק באצטדיון העירוני בת ים בעתיד לאחר שישודרג לדרישות הליגה הלאומית, בשנת 2023 פורק האיחוד עם בית"ר תל אביב.

קישורים חיצוניים
----------------

* 

* מכבי עירוני בת ים באתר ההתאחדות לכדורגל בישראל

הערות שוליים
------------

1. ↑  אביחי חיים, האם פליקס חלפון יצליח להעיר את הכדורגל בבת ים?, השקמה, 23 ביולי 2018
2. ↑  איחוד ראשון עם תל אביב: שננו את השם "בית"ר תל אביב־בת ים", באתר Mynet בת ים, 22 במאי 2019
פרנק שוסטק, יולי 2017
**פרנק שוסטק** (באנגלית: **Frank Shostak**) הוא כלכלן נחשב מהאסכולה האוסטרית. הוא עמית מחקר במכון מיזס ומנהל פירמת ייעוץ עסקי אשר מנתחת באמצעות הכלכלה האוסטרית את השוק העולמי.

שוסטק פרסם מעל 350 מאמרים בנושאים הקשורים לכלכלה, רובם פורסמו באתר מכון מיזס.

ביוגרפיה
--------

שוסטק נולד בריגה, לטביה. בשנת 1970 קיבל תואר ראשון בכלכלה באוניברסיטה העברית. בשנת 1978 קיבל תואר שני בכלכלה מאוניברסיטת ראנד באפריקאנס (אנ'). ב-1983 קיבל דוקטורט בכלכלה מאוניברסיטת ראנד באפריקאנס.

בין השנים 1974–1980 עבד כראש מחלקת אקונומטריקה בסטנדרד בנק ביוהנסבורג. בין השנים 1981–1985 היה יושב ראש פירמת הייעוץ עסקי אקונומטריקס. בין השנים 1986–2010 עבד ככלכלן ראשי ואסטרטג שוק בפירמת MF Global. בין 2010–2012 עבד ככלכלן ראשי בפירמת AAS Economics. בין השנים 2012–2015 עבד ככלכלן ראשי בפירמת MMG economic research Switzerland. ביוני 2015 שב לעבוד ב-AAS Economics.

מאמרים נבחרים
-------------

* פרנק שוסטק, In defense of fundamental analysis: A critique of the efficient market hypothesis‏, **The Review of Austrian Economics‏** 10, 1997, עמ' 27–45(הקישור אינו פעיל).
* פרנק שוסטק, Economic growth and its causes: Comment on holcombe‏, **The Quarterly Journal of Austrian Economics‏** 2, 1999, עמ' 67–71(הקישור אינו פעיל).
* פרנק שוסטק, The mystery of the money supply definition‏, **The Quarterly Journal of Austrian Economics‏** 3, 2000, עמ' 69–76.

קישורים חיצוניים
----------------

ויקישיתוף מדיה וקבצים בנושא **פרנק שוסטק** בוויקישיתוף
* פרנק שוסטק, ברשת החברתית אקס (טוויטר)
* פרנק שוסטק, ברשת החברתית LinkedIn
* פרנק שוסטק, באתר ResearchGate
* מאמרים מאת פרנק שוסטק, באתר מכון מיזס (באנגלית).
* מאמרים מאת פרנק שוסטק, באתר מרכז קובדן (באנגלית).
* Real-World Economics: An Interview with Frank Shostak, באתר מכון מיזס, 30 ביולי 2014 (באנגלית).

הערות שוליים
------------

1. ↑  "Austrian Investing & Finance" (How) can the Austrian School of Economics provide Value to Investors? (עמ' 7), ‏29 באוקטובר 2014 (באנגלית).
2. ↑  Frank Shostak, באתר מכון מיזס (באנגלית).

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרנק שוסטק"**.
**ארנולד די. "ארני" רייזן** (באנגלית: **Arnold D. "Arnie" Risen**;‏ 9 באוקטובר 1924 - 4 באוגוסט 2012) היה כדורסלן אמריקאי ששיחק במשך 10 עונות בליגת ה-NBA בעמדת הסנטר. ממוצעיו לאורך הקריירה הם 12.0 נקודות, 9.7 ריבאונדים ו-1.7 אסיסטים למשחק. בשנת 1998 הוצג כחבר בהיכל התהילה של הכדורסל.

קריירה מקצועית
--------------

רייזן נולד בעיר ויליאמסטאון שבקנטקי. בשנת 1942 החל ללמוד באוניברסיטת מזרח קנטקי, ושנה לאחר מכן עבר לאוניברסיטת המדינה של אוהיו, אותה הוביל לשתי הופעות רצופות בפיינל פור ה-NCAA‏ (1944–1945).

בשנת 1945 חתם רייזן בקבוצת אינדיאנפוליס קאוצקיס מליגת ה-NBL, ושיחק במדיה במשך שנתיים וחצי. במהלך עונת 1947/1948 עבר לרוצ'סטר רויאלס והוביל אותה לגמר ה-NBL, כששיחק לצד אל סרבי, רד הולצמן ובוב דייוויס. בסדרת הגמר הפסידו הרויאלס למיניאפוליס לייקרס של ג'ורג' מייקן בתוצאה 3-1. בעונת 1948/1949 עברה רוצ'סטר לשחק בליגת ה-NBA, וצירפה את הגארד בובי וונזר שהחליף את סרבי. ב-7 העונות הבאות הובילו שלישיית הכוכבים רייזן, וונזר ודייוויס את הרויאלס ל-7 הופעות רצופות בפלייאוף ה-NBA, ולזכייה באליפות עונת 1950/1951. בסדרת הגמר של אותה עונה גברה רוצ'סטר על ניו יורק ניקס בתוצאה 4-3, הודות לרייזן שהוביל את קלעי קבוצתו עם 21.7 נקודות בממוצע למשחק. בכל 4 העונות בין 1952 ל-1955 נבחר רייזן להשתתף במשחק האולסטאר, ובעונת 1948/1949 נבחר לחמישייה השנייה של העונה לאחר שקלע שיא קריירה של 16.6 נקודות בממוצע למשחק (רביעי ב-NBA) באחוזי הקליעה הטובים בליגה (42.3%).

לקראת עונת 1955/1956 נמכר רייזן לבוסטון סלטיקס, בה שימש בשלוש העונות הבאות כמחליף מהספסל לצמד הגבוהים ביל ראסל וטום היינסון. בעונת 1956/1957 זכה עם הסלטיקס באליפות ה-NBA, לאחר שגברו בסדרת הגמר על סנט לואיס הוקס בתוצאה 4-3. בסיום עונת 1957/1958 פרש ממשחק, בגיל 33.

בעת פרישתו דורג במקום ה-14 ברשימת הקלעים המובילים בתולדות ה-NBA, עם 7,633 נקודות, ובמקום השביעי ברשימת הריבאונדרים, עם 5,011 ריבאונדים.

ב-4 באוגוסט 2012 מת רייזן ממחלת הסרטן, בגיל 87.

קישורים חיצוניים
----------------

ויקישיתוף מדיה וקבצים בנושא **ארני רייזן** בוויקישיתוף

* פרופיל, באתר Basketball-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA
* סטטיסטיקות הקריירה ב-NBL, באתר Basketball-reference.com
* ארני רייזן, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של רייזן ב-NBA, באתר basketball-reference.com
2. ↑  דף השחקן, באתר היכל התהילה של הכדורסל
3. ↑  פרופיל השחקן, באתר היכל התהילה של ספורטאי קליבלנד
4. ↑  סטטיסטיקות סדרת גמר ה-NBA‏ 1951, באתר basketball-reference.com
5. ↑  המובילים הסטטיסטים של עונת 1948/1949 ב-NBA, באתר basketball-reference.com
6. ↑  הקלעים המובילים ב-NBA, נכון לשנת 1958, באתר basketball-reference.com
7. ↑  הריבאונדרים המובילים ב-NBA, נכון לשנת 1958, באתר basketball-reference.com
8. ↑  ההודעה על מותו של רייזן, באתר usatoday.com,‏ 5 באוגוסט 2012
**ועדת הקבינט לביטחון לאומי של ניו זילנד** (באנגלית: **Cabinet National Security Committee**) הידועה בשמה **NSC**, היא גוף במחלקת ראש הממשלה והמודיעין של ממשלת ניו זילנד המופקדת על פיקוח כל הנושאים הקשורים לביטחון הלאומי, תיאום מודיעיני ואסטרטגיה ביטחונית. תפקידיה של הוועדה לביטחון לאומי הם לדון בעניינים הנוגעים לביטחון הלאומי, מדיניות החוץ, ביטחון לאומי, יחסים בינלאומיים, חוסן, אנרגיה ואבטחת משאבים. הוועדה הוקמה בהחלטת ממשלה אוקטובר 2014.

בראש הוועדה עומד השר לביטחון לאומי והמודיעין, שעל פי חוק תמיד ממלא את התפקיד ראש הממשלה.

ועדת הקבינט לביטחון לאומי אחראית לפקח, ולהתוות מדיניות על קהיליית המודיעין, הכוחות המזוינים, ושירותי הביטחון של ניו זילנד. תפקיד נוסף של הוועדה הוא לתאם את התגובות לאיומים הניצבים בפני המדינה ולדאוג לסנכרון עבודתם של גורמים ממשלתיים רלוונטיים בתחום הביטחון הלאומי.

חברי הוועדה הם ראש הממשלה והשרים האחראים על תיקי ההגנה האזרחית, ההגנה, החוץ, הלשכה להערכות לאומיות, לשכת אבטחת התקשורת הממשלתית, שירות הביון והביטחון של ניו זילנד ותיקי המשטרה.

השר לביטחון לאומי ומודיעין
--------------------------

חיילים ניו זילנדים כחלק מכוח הסיוע הביטחוני הבין-לאומי באפגניסטן.
השר לביטחון לאומי ולמודיעין הוא שר בממשלת ניו זילנד האחראי להוביל ולקבוע את המדיניות והמסגרת החקיקתית של מערכת הביטחון הלאומי של ניו זילנד. השר הוא גם ראש ממשלת ניו זילנד, שכן לפי האמנה, תיק הביטחון הלאומי והמודיעין מוחזק תמיד על ידי ראש הממשלה.

|  |
| --- |
| **ניו זילנד** |
| סמל ניו זילנד |
| ערך זה הוא חלק מסדרת**ממשל ופוליטיקה של ניו זילנד** |
| * **חוקה**
* **מלך**
	+ צ'ארלס השלישי
* **המושלת הכללית של ניו זילנד**
	+ סינדי קירו
* **ראש ממשלה**
	+ כריס היפקינס
* **הממשלה**
	+ ועדת הקבינט לביטחון לאומי של ניו זילנד
* **פרלמנט**
* **מפלגות בניו זילנד**
* **חבלי ניו זילנד**
 |

ראו גם
------

* המועצה לביטחון לאומי של הממלכה המאוחדת
* הקבינט המדיני-ביטחוני

הערות שוליים
------------

1. 1 2  Monday, 6 October 2014, 10:51 am Press Release: New Zealand Government, National Security and Intelligence role created | Scoop News, www.scoop.co.nz
2. ↑  Scoop Media, Outline of security portfolio responsibilities, 6 באוקטובר 2014
**מייקל אדמס** (באנגלית: **Michael Adams**; נולד ב-19 בינואר 1963) הוא כדורסלן עבר אמריקאי, אשר שיחק בליגת ה-NBA בין השנים 1985–1996. ממוצעיו הכוללים לאורך קריירת ה-NBA הם 14.7 נקודות, 2.9 ריבאונדים, 6.4 אסיסטים ו-1.7 חטיפות למשחק.

קריירת מכללות
-------------

אדמס נולד בעיר הרטפורד שבקונטיקט, ובין השנים 1981–1985 למד בבוסטון קולג'. בעונתו הראשונה בקבוצת הכדורסל של האוניברסיטה העפיל עמה לשלב רבע הגמר של טורניר אליפות המכללות (NCAA Elite Eight), בו הפסידו מול אוניברסיטת יוסטון בה שיחקו האקים אולאג'ואן וקלייד דרקסלר. ב-3 העונות הבאות בבוסטון קולג' קלע 16.3 נקודות בממוצע למשחק, ובשתיים מתוכן הוביל את הקבוצה לשמינית גמר אליפות המכללות (1983 ו-1985).

קריירת משחק
-----------

בדראפט ה-NBA‏ 1985 נלקח אדמס בבחירה ה-66 על ידי סקרמנטו קינגס, אך כבר לאחר 18 משחקים שוחרר מהקבוצה. בעונת 1986/1987 שיחק עבור וושינגטון בולטס, וקלע במדיה 7.2 נקודות למשחק כשחקן ספסל.

לקראת עונת 1987/1988 הועבר בטרייד לדנוור נאגטס. ב-3 עונותיו הראשונות בדנוור ביסס את מעמדו כשחקן מוביל עם ממוצעים של 15.9 נקודות ו-6.3 אסיסטים למשחק, וסייע לנאגטס להעפיל לשלב הפלייאוף בכל 3 העונות. בעונת 1988/1989 שבר את שיא ה-NBA למספר שלשות בעונה, עם 166, ובעונה העוקבת שמר על תארו כ"מלך השלשות" כשקלע 158. בעונת 1990/1991, עם עזיבתם של כוכבי הקבוצה אלכס אינגליש ופאט ליבר, רשם את עונתו האישית הטובה ביותר כאשר קלע 26.5 נקודות (שישי בליגה) ומסר 10.5 אסיסטים (שלישי בליגה) בממוצע למשחק, אך קבוצתו סיימה את העונה במקום האחרון באזור המערבי, עם מאזן 20–62. ב-23 במרץ 1991 קלע שיא קריירה של 54 נקודות במשחק הנאגטס מול מילווקי באקס.

ביוני 1991, לאחר 4 עונות בדנוור, הועבר בטרייד בחזרה לבולטס בתמורה לבחירה השמינית בדראפט 1991. בעונת 1991/1992 נבחר להשתתף במשחק האולסטאר בפעם היחידה בקריירה, לאחר שרשם ממוצעים של 18.1 נקודות ו-7.6 אסיסטים למשחק, אולם בשתי העונות הבאות הציג יכולת מאכזבת עם כ-13.5 נקודות למשחק. ב-3 עונותיו בוושינגטון רשמה הקבוצה מאזן מצטבר של 71 ניצחונות לעומת 175 הפסדים (28.9%).

בקיץ 1994 נשלח בטרייד לשארלוט הורנטס, במדיה שיחק בשתי העונות הבאות, שהיו האחרונות בקריירה שלו בטרם פרש ממשחק.

קריירת אימון
------------

בין השנים 1999–2007 שימש כעוזר מאמן בקבוצת ריצ'מונד רית'ם מ"ליגת הכדורסל הבינלאומית" (1999–2000), בוונקובר/ממפיס גריזליס מה-NBA‏ (2000–2002) ובקבוצת הכדורסל של אוניברסיטת מרילנד (2005–2007), וכמאמן הראשי של וושינגטון מיסטיקס מליגת ה-WNBA‏ (2004).

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות קריירת המשחק של אדמס ב-NBA, באתר basketball-reference.com
2. ↑  סטטיסטיקות המכללות של אדמס, באתר sports-reference.com
3. ↑  רשימת הנבחרים בדראפט 1985, באתר basketball-reference.com
4. ↑  אדמס נשלח בטרייד לדנוור, באתר לוס אנג'לס טיימס, 3 בנובמבר 1987
5. ↑  סטטיסטיקות המשחק בין הנאגטס לבאקס, באתר basketball-reference.com
6. ↑  אדמס מועבר בטרייד לוושינגטון, באתר UPI.com,‏ 11 ביוני 1991
7. ↑  ביוגרפיה, באתר קבוצת אוניברסיטת מרילנד
**דוד פיזנטי** (נולד ב-27 במאי 1962), הידוע בכינוי **פיזה**, הוא כדורגלן עבר ישראלי ששיחק בעמדת המגן השמאלי, חבר היכל התהילה של הכדורגל הישראלי.

ביוגרפיה
--------

פיזנטי, בוגר בית הספר התיכון החקלאי פרדס חנה, החל לשחק כדורגל במחלקת הנוער של הפועל חדרה, שם הועלה לבוגרים כבר בגיל 15 ו-4 חודשים, שם שיחק בתפקיד המגן והקיצוני שמאלי. בגיל 17 וחצי (ב-1979) עבר למכבי נתניה, עמה זכה בשתי אליפויות בתור שחקן מפתח בקבוצה. יכולתו הגבוהה הביאה אותו לגרמניה, שם שיחק בשנים 1985 עד 1987 בקבוצת פ.צ. קלן, והיה לשחקן הישראלי הראשון שהשתתף בגמר אירופאי, במשחקים נגד ריאל מדריד בגמר גביע אופ"א (1986). לאחר מכן שיחק חצי שנה בהפועל תל אביב, ועבר לשחק באנגליה, בקבוצת קווינס פארק ריינג'רס, במדיה שיחק שנתיים וכבש שני שערים. לאחר שחזר לארץ שיחק שנתיים נוספות במכבי נתניה, ולאחר מכן שיחק גם בהפועל צפרירים חולון, הפועל חיפה, הפועל פתח תקווה ועירוני ראשון לציון, עד שפרש ממשחק פעיל בשנת 1996. בסך הכל רשם 345 הופעות בליגה הבכירה בישראל, וכבש 15 שערים.

לזכותו של פיזנטי גם 30 הופעות בנבחרת ישראל, במדיה כיכב לצידם של משה סיני, שלום תקווה, אורי מלמיליאן, אלי אוחנה ורוני רוזנטל. את הופעת הבכורה שלו בנבחרת ערך ב-15 בפברואר 1983, במשחק ידידות מול נבחרת בלגיה. פיזנטי שיחק במדי הנבחרת גם בטורניר הקדם אולימפי (1984), ולאחר מכן במשחקי מוקדמות מונדיאל 1986 ומוקדמות מונדיאל 1990, במסגרת זו ערך את הופעתו האחרונה בנבחרת ב-30 באוקטובר 1989, במשחק המכריע מול נבחרת קולומביה באצטדיון רמת גן, שהסתיים בתיקו 0–0 ובעלייתה של קולומביה למונדיאל.

את קריירת האימון החל כמאמן בנערים של מכבי נתניה, וב-2007 שימש כעוזרו של בני לם במחלקת הנוער. במאי 2008 הודיעה נתניה על מינויו של פיזנטי כעוזרו של לותר מתאוס שהתמנה למאמן הקבוצה. כעבור שנה סיים את תפקידו. לאחר מכן שימש פיזנטי כמאמן במחלקת הנוער של מ.ס. קדימה/צורן. כיום מתעסק פיזנטי באימון אישי לשחקנים צעירים.

פיזנטי היה נשוי לוויקטוריה, אלמנתו של ניקולאי קודריצקי, שחקן בני יהודה שנהרג בתאונת דרכים. לזוג בת משותפת.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* עדי רובינשטיין‏, וידויו של מגן תוקף, באתר וואלה!‏, 3 בפברואר 2005
* אליענה שפר, הבלונדינית הסודית: דוד פיזנטי מנפץ מיתוס, באתר nrg‏, 12 באפריל 2012
* אשר גולדברג‏, "הגעתי לקלן. השחקנים חשבו שאני מטאטא רחובות", באתר וואלה!‏, 28 באפריל 2022
**יעקב רז** (נולד ב-16 בפברואר 1950) הוא ניצב בדימוס במשטרת ישראל

ביוגרפיה
--------

רז הצטרף לשורות המשטרה ב-1976 במהלך שירותו היה ראש מפלג תשאול ביחידה המרכזית של מחוז תל אביב והיה מעורב בפרשת חקירת חברי כנופיית מע"צ. שירת כמפקד תחנת שכונות, מפקד מרחב דן, מפקד מרחב ירקון, סגן ראש אגף אפסנאות וסגן מפקד מחוז מרכז.

ביולי 1998 קודם לדרגת ניצב ומונה לעמוד בראש המשמר האזרחי, בתקופתו כמפקד הוקם אגף קהילה ומשמר אזרחי שאיחד את היחידה לשיטור קהילתי עם המשמר האזרחי. בינואר 2001 מונה לראש אגף תנועה ובאוגוסט 2004 מונה לראש אגף תמיכה לוגיסטית.

רז נודע כמי שענד כנפי צניחה למרות שלא סיים קורס צניחה המקנה את הזכות לענוד אותן והשלים את הקורס רק לאחר שהדבר נחשף.

לאחר פרישתו מהמשטרה מונה לדירקטור בחברת הבנייה אשטרום נכסים והיה חבר בוועדה לבחינת הרפורמה בתחבורה הציבורית. ביוני 2008 מונה על ידי שר התחבורה שאול מופז ליו"ר דירקטוריון חברת נמל אשדוד וכיהן בתפקיד עד מאי 2011. בשנים 2012-2014 כיהן כדירקטור בלתי תלוי בחברת שמן משאבי נפט וגז.

רז נשוי ואב לשניים, בעל תואר ראשון במדעי המדינה וקרימינולוגיה מאוניברסיטת בר-אילן ותואר שני במדעי המדינה עם התמחות במינהל ציבורי מבר-אילן.

קישורים חיצוניים
----------------

* פרופיל באתר D&B(הקישור אינו פעיל)
* גיא מי-טל, ניצב (בדימוס) יעקב רז מונה ליו"ר נמל אשדוד , באתר ynet, 27 במרץ 2008

הערות שוליים
------------

1. ↑  אמיר אורן, אל תירו, אנחנו אתם, הארץ, 01/01/2004
 .

| מפקדי המשמר האזרחי |
| --- |
| 

|  |
| --- |
| מולה כהן • שאול גבעולי • ברוך לוי • עוזי ברגר • זאב רם • שלמה גל • יוסף זכריה • חיים קליין • יעקב רז • אסתר דומיניסיני • דוד קראוזה • משה מזרחי • אהרן פרנקו • עוזי רוזן • יורם הלוי |

 |

| ראשי אגף התנועה של משטרת ישראל |
| --- |
| 

|  |
| --- |
| יעקב גנות (1997–2001) • יעקב רז (2001–2004) • שחר איילון (2004–2007) • אבי בן-חמו (2007–2011) • ברונו שטיין (2011–2013) • משה אדרי (2013–2014) • ירון בארי (2015–2016) • דורון ידיד (2016–2019) • אבי אדרי (2019–2020) • אלון אריה (2022–2022) • יהודה בן עטר (מ-2022) |

 |
**ההתאחדות הישראלית להוקי קרח** היא הגוף המנהל את ליגת ההוקי קרח הישראלית ההתאחדות הוקמה ב-1 במאי 1991 והיא חברה בפדרציית ההוקי קרח הבינלאומית (IIHF).

היסטוריה
--------

ההוקי קרח בישראל נולד עם פתיחת מגרש הקרח הראשון בישראל בשנת 1986 בקריית מוצקין. התאחדות ההוקי וההחלקה על הקרח בישראל הוקמה ב-1988 והצטרפה לפדרציית ההוקי קרח הבינלאומית (IIHF) ב-1991. בתחילה שיחקה ישראל בדרג השלישי של אליפות העולם בהוקי קרח ב-1992. התאחדויות ההוקי וההחלקה על הקרח פוצלו לבסוף כשהספורט נהיה לחזק ועצמאי יותר, אז נקראה בשם פדרציית ההוקי קרח של ישראל.

יושבי ראש ההתאחדות
------------------

| שם | שנים בתפקיד |
| --- | --- |
| לב גנין | 1991–1995 |
| סרגי מטין | 1995–2010 |
| קונסטנטין ברתצ'יקוב | 2010–2011 |
| ערן אהרונוביץ' | 2011–2013 |
| יבגני גוסין | 2013–2018 |
| לבב ויינברג | 2018 - הווה |

ראו גם
------

* ליגת ההוקי קרח הישראלית
* ליגת ההוקי רולר הישראלית
* נבחרת ישראל בהוקי קרח

קישורים חיצוניים
----------------

* 

* אתר האינטרנט הרשמי של ההתאחדות הישראלית להוקי קרח (באנגלית ובעברית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011437913705171

 |
**מורה הצדק** הוא הכינוי המופיע במגילות מדבר יהודה למנהיגה ומייסדה של כת קומראן, בסביבות 150 לפנה"ס. לא ידוע שמו או תפקידו המדויק, ורבו ההשערות על כך במחקר. החלק ממגילות קומראן הנקרא הודיות, מכיל בתוכו טקסטים המכונים "הודיות המורה", ובו מתוארים רגשותיו של הכותב המודה לאלוהים שהעניק לו חוכמה, ועל שהציל אותו מכוחות הרשע. היו שסברו שהכותב הוא מורה הצדק עצמו. יש שייחסו למורה הצדק גם טקסטים אחרים של הכת.

במגילות נקרא אויבו של מורה הצדק "הכוהן הרשע", ורבים משערים כי מדובר באחד מהכהנים הגדולים של בית חשמונאי. איש זה רדף את מורה הצדק והגלה אותו. כך נאמר בפשר חבקוק:

> 
> פשרו על הכוהן הרשע אשר רדף אחר מורה הצדק לבלעו בכעס חמתו אבית גלותו, ובקץ מועד מנוחת יום הכיפורים הופיע עליהם לבלעם ולכשילם ביום צום מנוחתם.
> 
> 
> 
> 

כמו כן, מורה הצדק היה מסוכסך גם עם אדם נוסף המכונה "מטיף הכזב" או "איש הלצון". מספר חוקרים הניחו כי מדובר על מנהיג פרושי מאותה תקופה.

לאחר מות מורה הצדק, יצאה הכת ל"ארץ הצפון" (דמשק), וכשחזרה משם נרדפה על ידי תלמידיו של "מטיף הכזב", המכונים "דורשי חלקות". על פי הנאמר באחת המגילות יש המשערים שלמורה הצדק קם ממשיך שנקרא "דורש התורה".

על פי דוד פלוסר, מורה הצדק היה כהן עני (ככל הנראה המילה 'צדק' מרמזת לכהנים הצדוקים).

ישנן הקבלות רבות בין התיאורים של מורה הצדק לבין תיאוריו של ישו. הקבלה זו הביאה את החוקר ג'ון אלגרו לטעון שחיי ישו המתוארים בברית החדשה אינם אלא השתקפות מעוותת של חייו האמיתיים של מורה הצדק. טענה קונטרוברסלית אחרת הייתה של חוקרת אוסטרלית בשם ברברה טירינג, שטענה שמורה הצדק היה יוחנן המטביל, ואילו אויבו הגדול, הכוהן הרשע, היה לא אחר מישו הנוצרי, כאשר שניהם היו מנהיגים בשתי כתות יריבות בקומראן. טענות אלו נשארו דחויות בידי הזרם המרכזי של חוקרי המגילות הגנוזות, כאשר עדיין לדעת רוב החוקרים זהותו של מורה הצדק לוטה בערפל.

קישורים חיצוניים
----------------

* דוד פלוסר, כתות מדבר יהודה ותקופתן, אתר דעת
* יוסף דן, המגילות הגנוזות בפרספקטיווה חדשה, באתר הארץ, 20 באפריל 2003
* ספריית קומראן(הקישור אינו פעיל), אתר היכל הספר
* אלי אשד, המגילות הגנוזות - 60 שנה, באתר אימגו
**אדובי איקובה** (באנגלית: **Eduvie Ikoba**; נולד ב-26 באוקטובר 1997 בבטנדורף שבאיווה, ארצות הברית) הוא כדורגלן אמריקאי-ניגרי המשחק בעמדת החלוץ בקבוצת זלאגרסגי ט.א. מליגת העל ההונגרית.

קריירת מועדונים
---------------

איקובה שיחק במשך ארבע שנים עבור דארטמות' קולג'. הוא ערך גם הופעה אחת עבור קבוצת ה-USL PDL בלאק רוק.

ב-30 ביולי 2019 חתם איקובה בזלאגרסגי ט.א. מליגת העל ההונגרית. הוא ערך 25 הופעות ליגה במדי המועדון, בהן הבקיע ארבעה שערים.

ב-13 ביולי 2020 חתם איקובה על חוזה לשלוש שנים בא.ס. טרנצ'ין מליגת העל הסלובקית. הוא שיחק במועדון במשך שתי עונות, בהן ערך 48 הופעות ליגה והבקיע תשעה שערים.

ב-27 ביולי 2022 חזר לקדנציה שנייה בזלאגרסגי ט.א. מליגת העל ההונגרית.

תארים
-----

הגביע ההונגרי
* הגביע ההונגרי (1): 2022/2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  Eduvie Ikoba: "Keményen edzünk, készülünk és hiszünk magunkban!" באתר הרשמי של זלאגרסגי ט.א. 30 ביולי 2019 (בהונגרית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אדובי איקובה"**.
**וילסון סרז' אריק אודובר** (בצרפתית: **Wilson Serge Eric Odobert**; נולד ב-28 בנובמבר 2004 במו שבצרפת) הוא כדורגלן צרפתי המשחק בעמדת קשר הכנף בקבוצת ברנלי מהפרמייר ליג.

קריירת מועדונים
---------------

אודובר גדל במחלקות הנוער של USF טרילפור ופריז סן-ז'רמן.

ב-15 ביולי 2022 חתם אודובר על חוזה לשלוש שנים בטרואה מליגת העל הצרפתית. ב-7 באוגוסט ערך את הופעת הבכורה שלו במועדון, בהפסד 3-2 למונפלייה במסגרת המחזור הראשון בליגה לעונת 2022/2023. ב-28 באוגוסט הבקיע את שער הבכורה שלו במועדון, בניצחון 3-1 על אנז'ה במסגרת המחזור הרביעי בליגה. הוא שיחק במועדון במשך עונה אחת, במהלכה ערך 32 הופעות ליגה והבקיע ארבעה שערים.

ב-12 באוגוסט 2023 חתם אודובר על חוזה לחמש שנים בברנלי מהפרמייר ליג.

קריירה בינלאומית
----------------

אודובר נכלל בסגל נבחרת צרפת עד גיל 20 לטורניר גביע העולם עד גיל 20 בשנת 2023, וערך שלוש הופעות בטורניר, בהן הבקיע שער אחד.

קישורים חיצוניים
----------------

* וילסון אודובר, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Wilson Odobert signe son premier contrat pro à l'ESTAC ! באתר הרשמי של טרואה, 15 ביולי 2022 (בצרפתית)
2. ↑  Burnley sign France Under-20 forward Odobert באתר BBC, ‏ 12 באוגוסט 2023 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"וילסון אודובר"**.